หุ้นปิดร่วง 15.65 จุด
SET ปิดช่วงบ่ายที่ระดับ 921.39 จุด ลดลง 15.65 จุด(-1.67%)มูลค่าการซื้อขาย 39,671.90 ล้านบาท&nbsp; กังวลกระแสข่าวธปท.ใช้มาตรการสกัดเงินบาทแข็งค่า
14 ก.ย. 2553

SET ปิดช่วงบ่ายที่ระดับ 921.39 จุด ลดลง 15.65 จุด(-1.67%)มูลค่าการซื้อขาย 39,671.90 ล้านบาท  กังวลกระแสข่าวธปท.ใช้มาตรการสกัดเงินบาทแข็งค่า
ดัชนีหุ้นไทยในวันที่ 14 ก.ย. ในภาคเช้าปรับตัวลดลงตามตลาดต่างประเทศ แต่ในภาคบ่ายร่วงลงแรงจนท้ายตลาดมาปิดที่ระดับ 921.39 จุด ลดลง 15.65 จุด หรือ 1.67% มูลค่าการซื้อขาย 39,671 ล้านบาท ต่างชาติ ขายสุทธิ 1,809 ล้านบาท สถาบันในประเทศขาย 402 ล้านบาท บัญชีบล.ซื้อ 87 ล้านบาท และรายย่อยซื้อสุทธิ 2,124 ล้านบาท 
นักวิเคราะห์โบรกเกอร์ กล่าวว่า ระหว่างการซื้อขายมีข่าวลือออกมาว่าธนาคารแห่งประเทศไทย(ธปท.) อาจออกมาตรการสกัดการแข็งค่าของค่าเงินบาท สร้างความกังวลให้กับนักลงทุนและขายออกมาอย่างหนักโดยเฉพาะนักลงทุนต่างชาติ 
นอกจากนี้ แรงขายดังกล่าวทำให้ดัชนีหลุดแนวรับสำคัญระดับ 930 จุด ทำให้เป็นแรงกดดันบรรยากาศการลงทุนโดยรวม 
สำหรับแนวโน้มดัชนีตลาดหลักทรัพย์ไทยพรุ่งนี้ คาดว่าจะเคลื่อนไหวอยู่ในทิศทางเชิงลบ เพราะภาพรวมของตลาดนักลงทุนยังคงมีความกังวลกับประเด็นที่ทาง ธปท.เตรียมที่จะออกมาตรการสกัดกั้นการแข็งค่าของค่าเงินบาท หากยังไม่มีความชัดเจนดัชนีจะยังมีกรอบที่จำกัดในทิศทางขาขึ้น 
นายจักรกริช เจริญเมธาชัย รองกรรมการผู้จัดการ ฝ่ายกลยุทธ์การลงทุน บล.โกลเบล็ก กล่าวว่า ตลาดหุ้นไทยวันนี้ปรับตัวลงกว่า 10 จุด เป็นผลจากตลาดกำลังกังวลกระแสข่าวที่ออกมาว่าธปท.จะมีมาตรการใหม่หยุดยั้งการแข็งค่าของเงินบาท ซึ่งในช่วงบ่ายที่ผ่านมาเงินบาทก็อ่อนค่าลงมากด้วย และยังคงมีกระแสข่าวเรื่องการลอบสังหารบุคคลสำคัญซ้ำเติมเข้ามาที่ตลาดฯอีกด้วย
สำหรับตลาดหุ้นอื่นในภูมิภาคเอเชียเช้านี้ส่วนใหญ่แกว่งอยู่ในแดนลบเล็กน้อย เนื่องจากปัจจัยจากภายนอกประเทศเวลานี้ยังไม่มีอะไรโดดเด่น
แนวโน้มการลงทุนในวันพรุ่งนี้(15 ก.ย.)นายจักรกริช กล่าวว่า จะต้องรอดูทางธปท.จะมีการชี้แจงเรื่องดังกล่าวอย่างไร เพราะจะมีผลทางจิตวิทยา อีกทั้งควรจะดูความเคลื่อนไหวของค่าเงินบาทประกอบด้วย เพราะหุ้นขึ้นหรือลงจะอยู่ที่ความเคลื่อนไหวของเงินบาทเป็นหลักในตอนนี้ พร้อมให้แนวรับไว้ที่ 922 จุด แนวต้าน 944 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT   มูลค่าการซื้อขาย 3,174.55 ล้านบาท ปิดที่ 282.00 บาท ลดลง   9.00 บาท
BANPU มูลค่าการซื้อขาย 2,275.59 ล้านบาท ปิดที่ 636.00 บาท ลดลง  20.00 บาท
PTTCH มูลค่าการซื้อขาย 2,240.85 ล้านบาท ปิดที่ 119.00 บาท ราคาไม่เปลี่ยนแปลง
TCAP  มูลค่าการซื้อขาย 1,897.80 ล้านบาท ปิดที่  39.00 บาท เพิ่มขึ้น  0.50 บาท        
TMB   มูลค่าการซื้อขาย 1,589.64 ล้านบาท ปิดที่   2.44 บาท ลดลง   0.10 บาท